SKRIFTLIG FORESPØRGSEL P-1335/01

af Luckas Vander Taelen (Verts/ALE) til Kommissionen

(26. april 2001)

Om: Miljømæssige konsekvenser af OL 2004 på infrastrukturen i Schinias-området

I sit svar på min skriftlige forespørgsel E-2394/00(1) af 26. september 2000 meddelte Kommissionen, at den allerede havde anmodet de græske myndigheder om oplysninger vedrørende de foranstaltninger, der var truffet for at sikre beskyttelsen af de naturområder, der ville blive berørt af OL 2004-infrastrukturudviklingen.

I lyset af den afgørelse, den øverste forvaltningsdomstol i Grækenland traf for nylig om at annullere en del af det præsidentdekret, der giver Schinias-området status som nationalpark, på grund af de ubegrænsede byggeaktiviteter, der er givet tilladelse til midt i området, bedes Kommissionen oplyse, om den nu er enig med de græske domstole i, at der er behov for mere vidtgående aktioner, hvis man skal beskytte de værdifulde levesteder, navnlig ved at omplacere det foreslåede roning- og kanosportcenter til et af de to egnede alternative områder, som den græske regering oprindelig selv foreslog i et tidligere tilbudsdokument?

Vil valget af Schinias-området som beliggenhed for roning- og kanosportcentret ikke være i modstrid med opførelsen af dette område på listen over områder, der opfylder kravene for at blive klassificeret som beskyttet område, jf. fugledirektivet (79/409/EØF)(2), og vil det ikke tillige skabe en yderst negativ præcedens, som ville åbne mulighed for store byggeprojekter i andre græske nationalparker og beskyttede områder?

Hvilke foranstaltninger har Kommissionen iværksat med henblik på at sikre, at det indendørs bordtennisstadion i Veikou-parken ikke kommer til at ødelægge dette beskyttede skovområde, og at den olympiske landsby ikke vil bringe Parnitha-nationalparken i fare?

(1) EFT C 136 E af 8.5.2001, s. 29.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(13. juni 2001)

Som nævnt i svar til det ærede medlems skriftlige spørgsmål E-2394/00, er Schinias-området ikke blevet foreslået af Grækenland under hverken fugledirektivet (Rådets direktiv 79/409/EØF af 2. april 1979 om beskyttelse af vilde fugle) eller Habitat-direktivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1)) til Natura 2000-nettet. I betragtning af at området er blevet inkluderet i relevante videnskabelige referencelister har Kommissionen dog sendt et brev til de græske myndigheder i forbindelse med den formelle klage, der blev indsendt i 2000, og anmodet om specifikke oplysninger om dette planlagte olympiske projekt. Kommissionen søger at sikre, at den planlagte udvikling er forenelig med stedets bevarelsesværdi.

Hvad angår Grækenlands svar og i lyset af yderligere oplysninger, som Kommissionen er blevet gjort opmærksom på, udførte Kommissionen endvidere en vurdering af situationen på stedet i marts 2001. De indsamlede oplysninger er ved at blive vurderet for at Kommissionen kan beslutte, hvorledes denne sag skal følges op.

Den beslutning, der for nylig er truffet af det græske statsråd, og som nævnes af det ærede med, vedrører ikke det område, der påvirkes af det planlagte olympiske roning- og kanosportscenter.

Hvad angår bordtennisstadionnet i Veikou Park den 15. februar 2001, anmodede Kommissionen de græske myndigheder om at fremsende oplysninger. Grækenland har endnu ikke svaret.

Hvad angår den olympiske landsby nær nationalparken Parnitha har Kommissionen besluttet at afslutte en formel klage, der blev indsendt i 2000, forbundet med ændringen af byplanlægningen, da Fællesskabet ikke har nogen kompetence i denne sag.

(1) EFT L 206 af 22.7.1992.